OBH 3009/1999.
Az állampolgári jogok országgyűlési biztosának jelentése
Ügyintéző: Dr. Szécsi Mária

Az eljárás megindítása
	A nevének elhallgatását kérő panaszos azt sérelmezte, hogy a Közép-Európai Brókerképző Alapítvány a tőzsdei szakvizsgát nem megfelelően szervezi meg, a vizsgázók dolgozataik javítását sem ismerhetik meg.
	A panaszban foglalt sérelmek összefüggenek a tisztességes eljáráshoz (Alk. 2. § (1) bek.) és a munka szabad megválasztásához (Alk. 70/B. § (1) bek.) fűződő alkotmányos joggal, ezért vizsgálatot indítottam.
Tájékoztatást kértem a pénzügyminisztertől.

Az alkalmazott jogszabályok
•	A szakképzésről szóló 1993. évi LXXVI. törvény 
•	Az értékpapírok forgalomba hozataláról, a befektetési szolgáltatásokról és az értékpapír-tőzsdéről szóló 1996. évi CXI. törvény

A vizsgálat megállapításai
	Az állampolgári jogok országgyűlési biztosának hatásköre a hatóságok és a közszolgáltatók tevékenységére terjed ki az 1993. évi LIX. törvény 16. § (1) bekezdése szerint. A munkáltatók által elvárt szakmai végzettség, vizsga csak akkor tartozhat eljárása körébe, ha az államilag elismert képesítés megszerzését jelenti. Ez esetben is csak a vizsgáztatási eljárást vizsgálhatom, a szakmai tartalmat (pl. a kérdések minőségét) nem. A panaszban kifogásolt vizsgáról - a Pénzügyminisztérium tájékoztatása alapján - azt állapítottam meg, hogy az nem államilag elismert vizsga, letételét nem jogszabály, hanem a Budapesti Értéktőzsde (BÉT) szabályzata követeli meg a tőzsdei parketten kereskedő alkuszoktól. A vizsga azonban egyenletesen magas szakmai színvonala miatt számos cégnél alkalmazási feltétel. (1992-től 1999-ig 37 vizsgán 1574 személy kapott a sikeres vizsgát tanúsító oklevelet.) A vizsgák és a felkészítő tanfolyam szervezője a Közép-Európai Brókerképző Alapítvány (KEBA), amelyet 1991-ben az Állami Pénz- és Tőkepiaci Felügyelet (ÁPTF), a Budapesti Értéktőzsde (BÉT), a Nemzetközi Bankárképző Központ (NBK), az Alkuszszövetség és a Magyar Értékpapírkereskedők Szövetsége hozott létre. 
	Az ismertetett feltételek miatt, mivel a panaszolt ügy nem államilag elismert szakképzést érint, a vizsgálatra hatásköröm nincs. De minthogy megkeresésemre a Pénzügyminisztériumtól részletes tájékoztatást kaptam a kifogásokat illetően, arról röviden a következő tájékoztatást adom:
	A vizsgázó a saját dolgozatát valóban nem veheti a kezébe. A dolgozat egyszerű feleletválasztós tesztkérdésből áll, ebben a helyes válaszokat be kell karikázni. A vizsgaidőpontok után egy hétig minden vizsgázó - előzetes bejelentkezést követően - megtekinthet egy helyesen kitöltött minta-tesztsort. Megkapnak  továbbá egy formanyomtatványt, amelyre a KEBA munkatársa az adott vizsgázó által a dolgozatban bejelölt válaszokat vezette fel. Ilyen módon az értékelést a vizsgázó megismerheti. (Ezt a módszert az utólagos korrekció megakadályozására vezették be, amikor egyidejűleg nagyon sok vizsgázó volt jelen a dolgozat megtekintésekor. Egyébként általában maguk a vizsgázók a vizsga alatt feljegyzik a saját megoldásaikat. Vita esetén mód van a dolgozat egyéni megtekintésére is, ha valaki ezt kívánja.) A teszteket egyébként két személy külön-külön javítja. Az elfogadási ponthatár körül értékelt dolgozatokat újból átnézik.
	Ha a négy részből (modul) álló vizsgát 18 hónapon belül nem teszi le a vizsgázó, valóban újra kell kezdenie a vizsgákat. Ennek az az oka, hogy a szakmai elvárások olyan gyorsan változnak a hazai tőkepiacok ugyancsak gyors fejlődése miatt, hogy a frissen vizsgázottaktól jogosan elvárható, hogy mind a négy modul esetében piacképes ismereteket tanúsítson az oklevelük.
	A vizsgakérdések összeállítását érintő kifogásra a Pénzügyminisztérium arról tájékoztatott, hogy azt a KEBA elismert szakemberekre bízta, mások mellett a Közgazdaságtudományi Egyetem Pénzügy tanszékének, a BÉT-nek, a Concorde Értékpapír Rt-nek, a Raiffeisen Értékpapír Rt-nek a munkatársaira. Ha egy-egy kérdésről utólag derült ki, hogy hibás - amire egyébként maguk a kérdések összeállítói hívták fel a figyelmet -, akkor azokat az értékelésnél nem veszik figyelembe. A vizsgákra egyébként 100 órás felkészítő tanfolyam van, a vizsgaszabályzatot minden jelentkező megismerheti. 
	A fenti tájékoztatással az ügyet - hatásköröm hiányában - érdemi vizsgálat nélkül lezárom. 

Budapest, 2001. június 8.

Gönczöl Katalin